Filmakademie Baden-Württemberg

D **Filmakademy Bade-Wirttebärg** (dt. *Filmakademie Baden-Württemberg*, churz *FABW*) isch e Filmhochschuel z Ludwigsburg, wu anne 1991 grindet woren isch un as gmainnitzigi GmbH mit em Land Bade-Wirttebärg as ellainigem Gsellschafter gfiert wird. An dr Filmakademy het s iber 300 Dozänte*ne un rund 450 Studänte*ne. 

## Gschicht
D Filmakademy het am 14. Oktober 1991 dr Studiebedrib ufgnuu. D Grindigsdiräkter sin dr Albrecht Ade as chinschtlerische Diräkter un dr Ernst-O. Schulze as chaufmännische Diräkter (bis 1997). Im Johr 1993 isch d FABW in hitige Standort zwische dr Mathildestroß un Alleenstroß zoge. 1999 isch uf Bundesebeni d Grindig vun ere dytsch-franzesische Filmakademy bschlosse wore, wu ai Johr speter as Kooperazion vu dr FABW mit dr franzesische Filmhochschuel La fémis dr Bedrib ufgnuu het („Atelier Ludwigsburg-Paris“). 2001 het dr Arthur Hofer di chinschtlerisch Laitig vum Albrecht Ade ibernuu. 2002 isch s Animazionsinschtitut as dailsälbschtständigi Ainhait us dr Akadamy uusglideret wore. Syter 2005 wird si vum Thomas Schadt as chinschtlerischem Diräkter un syt 2007 as ellainigem Gschäftsfierer glaitet. Anne 2008 isch d Akademy fir Darstellendi Chunscht Bade-Wirttebärg uf em Campus aagsidlet wore.

## Studium
### Studiegäng
D Filmakademy bietet di drei Diplom-Studiegäng Film + Medie, Produkzion un Filmmusik + Sounddesign as vierjehrig Vollstudium aa, wu in e zwaijehrig Grundstudium un e zwaijehrig Projäktstudium glideret isch. Fir Bewärber*ne mit Bachelor oder Vordiplom isch e Queryystiig in s Projäktstudium grundsätzli megli. Ab em Studiejähr 2018/19 wäre au no die acht Studieschwärpinkt au as Diplom-Ufböustudiegäng aabote: Färnsehschurnalismus, Motion Design, Szenebild, Interaktivi Medie, Animation/Animation Effects Producer, Animation/Technical Director, Filmmusik un Filmton/Sounddesign.

Di drei Studiegäng sin in verschideni Studieschwärpinkt glideret, die zum Dail in verschideni Verdiefige.

### Animazionsinschtitut
S Animazionsinschtitut isch 2002 as Dail vu dr Filmakademy Bade-Wirttebärg grindet wore as Uusbildigsort fir Animazion, VFX un Interaktivi Medie.

All Friejohr git s syter 1994 d FMX Conference on Animation, Effects, Games and Immersive Media z Stuegert. Uf däre änglischsprochigi Kumferänz goht s um Kreazion, Produkzion un Dischtribuzion vu digitalem Entertainment.

### Atelier Ludwigsburg-Paris
S Atelier Ludwigsburg-Paris isch en aijehrig Wyterbildigsbrogramm fir jungi europäischi Filmbroduzänte*ne un Verleener*ne in dr Beraich Stoffentwicklig, Finanzierig, Produkzion, Verdriib un Marketing. S git s syter 2001 un wird vu dr Filmschuele La Fémis z Paris un dr Filmakademy Bade-Wirttebärg zäme aabote. 2007 isch d National Film and Television School z Beaconsfield bi London as Kooperazionspartner derzue chuu.

All Johr entstehn im Rame vum Atelier Ludwigsburg-Paris nyyn Churzfilm zue me gmainsame Thema. D Raie sin dytsch-franzesischi Koprodukzione un wäre vu ARTE, em SWR, dr Filmakademy Bade-Wirttebärg un La Fémis härgstellt. D Dailnämer*ne vum Atelier sin do in binazionale Producer-Team fir d Filmhärstellig verantwortli. Alli Film wäre u.&nbsp;a. uf dr Franzesische Filmdräg z Dibenga un em Festival Max Ophüls Bryys presäntiert un au uf ARTE uusgstrahlt.

### Filmschauspiil
D Abdailig Filmschauspiil bietet zwai Mol im Johr en Kurs aa, wu speziäll an jungi Talänt grichtet isch, wu iri klassisch abgschlosseni Schauspiiluusbildig um s Fach Filmschauspiil uuswyte wän.

Dr Filmschauspiilworkshop findet im Wintersemeschter in Kooperazion mit dr Akademy fir Darstellendi Chunscht Bade-Wirttebärg un im Summersemeschter mit dr Hochschuel fir Musik un darstellendi Chunscht Stuegert statt un bietet dernäbe extärne Schauspiler*ne d Megligkait, si fir d Arbet vor dr Kamera wyter z qualifiziere.

## Bryys un Uuszaichnige
E Raie vu Film sin im Rame vum Studium entstande, wu uf nazionale un internazionale Feschtiwäl wichtigi Bryys iiberchuu hän. Doderzue zellle Studänte*ne-Oscar fir *Rochade* (1998, Reschy: Thorsten M. Schmidt), *NimmerMeer* (2007, Reschy: Toke Constantin Hebbeln), *Von Hunden und Pferden* (2012, Reschy: Thomas Stuber), *Erledigung einer Sache* (2015, Reschy: Dustin Loose) un *Galamsey – Eine Handvoll Gold* (2017, Reschy: Johannes Preuss), Dytschi Churzfilmbryys fir *Einfach so bleiben* (2003, Reschy: Sven Taddicken), *Von Hunden und Pferden* (2011), *Sunny* (2013, Reschy: Barbara Ott) un *Helikopter Hausarrest* (2015, Reschy: Constantin Hatz), derzue z.&nbsp;B. Grimme-Bryys fir *Der Peitschenmeister* (1999, Reschy: Daniel Nocke), *Sonbol – Rallye durch den Gottesstaat* (2009, Reschy: Niko Apel), fir *Der innere Krieg* (2010, Reschy: Astrid Schult) un fir *Nacht vor Augen* (2010, Reschy: Brigitte Maria Bertele). Anne 2017 isch dr Hochschuelabschlussfilm *24 Wochen* vu dr Anne Zohra Berrached bim Dytsche Filmbryys mit dr Lola in Silber uuszaichnet wore. 

Anne 2010 het *The Hollywood Reporter* d Filmakademy as ainzigi dytschi Yyrichtig uf d Lischt vu dr beschte Filmhochschuele wältwyt gsetzt. 2015 bis 2017 isch d Filmakademie wider uf däre Lischt verdrätte gsii. Die Posizion im internazionale Ranking het d Filmakademy 2018 wider verlore.

S Animazionsinschtitut isch mit verschidene wichtige Bryys vu dr Branche uuszaichnet wore, dodrunter bi dr SIGGRAPH fir *458 nm* (2006, Reschy: Jan Bitzer, Ilija Brunck, Tom Weber), *Loom* (2010, Reschy: Jan Bitzer, Ilija Brunck, Csaba Letay), *Globosome* (2012, Reschy: Sascha Geddert), *Herr Hoppe und der Atommüll* (2012, Reschy: Jan Lachauer, Thorsten Löffler), *Rollin’ Safari* (Reschy: Kyra Buschor, Constantin Päplow un Ännie Habermehl), fir *Harald* (2013, Reschy: Moritz Schneider) un fir *Wrapped* (2014, Reschy: Roman Kälin, Falko Paeper, Florian Wittmann). Dr Film *Das Rad* (Reschy: Heidi Wittlinger, Chris Stenner, Arvid Uibel) isch 2003 au fir en Oscar in dr Kategory Best Animated Short nominiert gsii. Di internazional Award- un Mentoring-Blattform *The Rookies* het d Filmakademy Bade-Wirttebärg mit irem Animazionsinschtitut 2017 zur *Best Visual Effects School* wältwyt gwehlt un si in dr Kategory *Best Animation School* uf Blatz 2 glischtet.

## Bewärbig
Bewärber*ne bruche normal s das Abitur un zmindescht ai Johr praktischi Erfahrig im Film- oder Medieberaich. Bin ere Bewärbig fir e Queryystiig in s Projäktstudium oder d Ufböustudium mueß mer derzue zminderscht e Vordiplom oder Bachelor in bstimmte Fachrichtige noowyse. D Ufnambriefige sin als im April/Mai.

## Weblink
* Websyte vu dr Filmakademy Bade-Wirttebärg
* Inschtitut fir Animazion, Visual Effects un digitali Poschtprodukzion
* Atelier Ludwigsburg-Paris
* Filmschauspiilworkshop vu dr FABW
* FMX - Film and Media Exchange
* 

## Fueßnote